***Mónosbél Községi Önkormányzat***

***Képviselő-testülete***

*3345 Mónosbél, Kossuth L. u. 3.*

*Tel.: 36/ 554-087*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Mónosbél Községi Önkormányzat***

***Képviselő-testület***

***2022. október 26-i közmeghallgatásának***

***J E G Y Z Ő K Ö N Y V E***

***J E G Y Z Ő K Ö N Y V***

**Készült:** Mónosbél Község Önkormányzat 2022. október 26-án 17.00 órától megtartott közmeghallgatásán a Mónosbél, Kossuth L. u. 3. sz. alatti Kultúrházban.

**Jelen vannak:** Varga Sándorné polgármester

Antal József alpolgármester

Dr. Országh-Matisz Lilla önkormányzati képviselő

Hajnákné Koós Zsuzsanna önkormányzati képviselő

Surányi Józsefné önkormányzati képviselő

**Település lakói közül:** 22fő

**Hivatalból jelen van:** Dudásné dr. Géczi Erika jegyző

**Jegyzőkönyvvezető**: Szabó Orsolya

***Varga Sándorné*** polgármester

Köszönti a megjelenteket, a képviselő-testület tagjait, Dudásné dr. Géczi Erika jegyzőt. Megállapítja, hogy 5 fő képviselő-testületi tag közül 5 fő jelen van, továbbá a lakosok közül 22 fő. A testület határozatképes.

Ismerteti az alábbi napirendi pontokat.

1. Helyi közügyeket érintő kérdések, javaslatok

***Varga Sándorné*** polgármester

Tájékoztatja a jelenlévőket arról, hogy a Képviselő-testületnek évente legalább egy alkalommal közmeghallgatást kell tartania.

Ismerteti az önkormányzat 2022. évi gazdálkodását, beszámol az önkormányzat bevételeinek és kiadásainak alakulásáról. A 2022. évi költségvetésnél a bevételeket 37.187.000 Ft-tal tervezete az Önkormányzat és ugyanennyi kiadással is.

Iparűzési adónak csak a felét tervezhettük, mely 1.000.000 Ft. A kommunális adó bevétel 1.000.000 Ft. Kötelező feladatokra kapott normatívák csak a meghatározott feladatokra fordíthatók, másra nem lehet őket átcsoportosítani. A kiadások a bevétellel egyezően szintén 37.187.000 Ft kerültek elfogadásra.

Kiadások között szerepel a helyi utak, hidak felújítása, parkok, önkormányzati épületek fenntartása. 1 fő közfoglalkoztatott van foglalkoztatva a közterületek rendbentartására, temető gondozásra. Kiadás még a könyvtár, orvosi rendelő fenntartása a közösségi élet fenntartása, rendezvények megszervezése. Szociális feladatok ellátása, ezeken belül temetési támogatás, gyermekvédelmi támogatás, rendkívüli települési támogatás, gyógyszertámogatás, lakhatási támogatás. Az önkormányzat támogatja a civil szervezeteket támogatása, ezen belül a helyi Polgárőr Egyesületet, akik jól végzik munkájukat a település közbiztonságának megőrzése érdekében.

Folyamatosan pályáztunk a Magyar Falu Program keretében kiírt pályázatokra. Pályázat keretében valósul meg az 5 települést érintő szennyvíztisztító telep korszerűsítése.

2021. évben tűzifa támogatásra lett benyújtva pályázat, ebből 33 m3 tűzifát kaptunk. A beszállítás és a rászoruló családokhoz való eljuttatása 630.000 Ft költséget jelentett az önkormányzatnak. A 2022. évben 31 m3 tűzifa támogatást kapott a település.

Magyar Falu Program Pályázatai az alábbiak voltak:

Rendezvényekhez kapcsolódó eszközbeszerzésre 1.715.000 Ft összeget nyert az önkormányzat. Ebből vásároltunk rendezvénysátrat, sörpad garnitúrát, evőeszközöket és tányérokat, ezévi rendezvényeinken ezeket már használhatták kedves vendégeink.

A Nemzeti Művelődési Intézethez pályáztunk a Batul Fesztivál és a Húsvéti készülődés megvalósítására, erre 1.000.000 Ft támogatást nyertünk.

Belterületi közterületek karbantartását szolgáló eszközbeszerzésre is pályáztunk, ebből fűnyíró traktor, sószóró, hótoló lap, bozótvágó, sövényvágó, láncfűrész került beszerzésre 4.619.000 Ft értékben.

Pályáztunk Falugondnoki szolgálat létrehozására, falugondnoki busz beszerzésére pályáztunk, melynek keretében 12.524.000 Ft értékben vásárolhattunk gépjárművet. A falubusz segítségével szállítjuk az óvodába a gyermekeket, valamint az ebéd házhozszállítást is megkezdtük. Jelenleg 35 fő részére szállítunk házhoz ebédet.

Óvodai játszóudvar és közterületi játszótér pályázat keretén belül a Kossuth úton lévő közterületi játszótér felújítására beadott pályázat tartaléklistára került, ennek összege 4.520.000 Ft.

Közösségszervező bértámogatása pályázat keretén belül 1 fő közművelődési munkatárs bértámogatására pályáztunk 3.525.000 Ft összegben.

Pályázat lett benyújtva a Kossuth Lajos utca külterületi szakaszának felújítására, 45.000.000 Ft összegben, sajnos ez elutasítására került.

Szintén pályáztunk a Petőfi utca felújítására most már harmadik alkalommal 19.608.000 Ft összegben, sajnos ezt most sem támogatták.

A Rózsa utcai járda felújítására is pályáztunk 9.300.000 Ft összegben, mely pályázat tartaléklistára került.

Pályázati lehetőség volt a Nemzeti Kulturális Alap kiírásában Kultúrpajta és Tündérkert létrehozására és megőrzésére 10.000.000 Ft összegben, melyből 3.000.000 Ft támogatást kapott az önkormányzat, melyet a 2023. évi Batul Fesztiválra fogunk fordítani.

Népi Építészeti Program keretében Népi Építészeti Értékek megújulását támogató szakmai előkészítésre és épület felújításra vonatkozó kiírásra pályázatot nyújtottunk be 10.387.000 Ft összegben a Kovácsmester ház tetőszerkezetének és kéményének felújítására. A pályázati összeg 8.310.000 Ft, 2.077.000 Ft az önkormányzat részéről az Önerő.

Tájékoztatást ad az önkormányzat által nyújtott támogatásokról. Minden mónosbéli gyermek iskolakezdési támogatásban részesült 0-18 éves korig. A kisebbek 10.000 Ft, a felsőoktatási intézményben tanulók 20.000 Ft támogatásban részesültek, melynek kifizetése a napokban fejeződött be.

Rendkívüli gyermekvédelmi támogatás lett biztosítva a kérelmezők részére. Bursa Hungarika pályázat keretében 10.000 Ft támogatást nyújt az önkormányzat annak, aki felsőoktatási intézményben tanul és szociális alapon rászorul. Az Arany János Tehetséggondozó Programban jelenleg két fő mónosbéli gyermek részesül.

Ez évben a Mikulás ünnepséget a kultúrházban szeretnénk megrendezni és csomagot biztosítani. Segítséget nyújtottunk a Gondosóra programba való regisztrációhoz. Nyár tábor volt szervezve, kétszer egy hét, napi háromszori étkezéssel.

Tavasszal húsvétváró ünnepséget rendezet az önkormányzat, júliusban családi napot. Szeptember elején került megrendezésre 10. alkalommal a Batul fesztivál. Most pénteken tartottuk a nyugdíjas találkozót, 19 fő nem tudott eljönni egészségügyi állapotuk miatt, nekik kiszállítottuk az ételt.

Kéri a közmeghallgatáson megjelent lakosokat, tegyék meg észrevételeiket, felvetéseiket a település életével, a felmerülő problémákkal kapcsolatban.

**Szabó Dorottya:**

Szerinte az intézet a településen nagy problémát jelent. Nagyon sok az intézetes gyermek, akik unalmukban az utcán lófrálnak. Jelenleg úgy tudja, hogy 54 gyermek lakik itt. Szerinte Mónosbél többet érdemel, a legjobb választás egy öregotthon létrehozása lenne a gyermekotthon helyett, ehhez pedig a településnek össze kellene fognia.

**Kovácsházi Anna:**

Szerinte a gyerekek érdekében is felsőbb fórumokhoz kellene fordulni. Ezek a gyerekek egy ingerszegény környezetben élnek, valamint a gyerekotthon vezetésével is nagyon nagy baj van, ha ezek a gyerekek így viselkednek. A településnek össze kell fognia és lépnie kell.

**Szabó Dorottya:**

A médiában hallotta, hogy az Érsekkertben 8 gyerek kirabolt egy férfit és utána tudta meg, hogy ebből 7 gyerek a mónosbéli gyerekotthon lakója volt, 1 gyerek pedig bélapátfalvai. Nem érti, hogy a gyerekotthonban a felügyelők, hogy nem veszik észre, hogy este 22 órakor nincs meg 7 gyerek. A honlapjuk alapján módszertani intézet, de reméljük máshol nem ezt a módszert alkalmazzák. Az állami gondozásban felnövő gyermekek vagyonokba kerülnek az államnak és az adófizetőknek, szerinte ezért legalább elvárás lenne, hogy szakmát tanuljanak, próbáljanak beilleszkedni. Összegyűjtött családi pótlékkal indulnak az életbe, de nem tudja, hogy van-e valami nyomkövetés, hogy hogyan állnak helyt az életben.

Javasolja a településen kamerarendszer kiépítését, hogy nyomon lehessen követni, hogy mikor és milyen módon hadják el a gyermekotthont a gyerekek.

Szerinte ezt az intézményt funkcióváltással település baráttá lehetne tenni. Egy pénzes öregotthon megfelelőbb lenne a településre, ami nem utolsó sorban munkahelyeket is jelentene.

***Varga Sándorné*** polgármester:

Elmondja, hogy e-mailen érkezett egy hozzászólás Stokker Kálmánné Zsuzsától, aki egyéb elfoglaltságai miatt nem tudott megjelenni. A levelet Dorkóné Adrienn kolleganő fogja felolvasni.

**Dorkóné Adrienn:**

Felolvassa a levelet, melyben nagyon sok panasz van a gyermekotthonos gyerekekre, akikkel közvetlenül szomszédos az ingatlan. Mindig hangoskodnak, kiabálnak, trágár szavakat használnak. Köveket, szemetet dobálnak át. Az árokban rohangálnak, vagy a gyerekotthon épületének tetején. A nap minden szakaszában lehet lődörgő, csatangoló gyerekkel találkozni a faluban, véleménye szerint nem tudnak mit kezdeni magukkal, unatkoznak. Szerinte más funkciót kellene adni ennek az intézménynek, esetleg lehetne szanatórium, nívós öregotthon. Nem tudja, hogy meddig kell ezt még eltűrnie a falu lakosságának. Szerinte maguknak az intézeti gyerekeknek se jó ez.

A másik probléma a rengetek elvadult macskával van, amik az intézet szemeteseinél vannak és már tovább szaporodtak. Ivartalanításuk, összefogdosásuk lenne célszerű.

**Kovácsházi Anna:**

Szerinte nyugodtan össze lehetne vonni más intézménnyel a gyermekotthont, a magas energiaárak miatt és a gyerekeket elhelyezni máshová.

**Szabó Dorottya:**

Kérdezi, hogy ki a fenntartója ennek az intézetnek.

**Varga Sándorné** polgármester:

Elmondja, korábban a fővárosi önkormányzathoz tartozott, most jelenleg a Heves Megyei Szociális és Gyermekvédelmi Főigazgatósághoz.

A település lakosságszáma kb. 350 fő, ebből 86 gyermek, ehhez képest a gyermekotthonos gyerekek száma jelenleg 52 fő, az otthon 58 férőhelyes. A közmeghallgatás jegyzőkönyvét személyesen fogja eljuttatni a Heves Megyei Főigazgatósághoz és Horváth László országgyűlési képviselő úrhoz.

**Szabó Dorottya:**

Elmondja, hogy fényes nappal, délelőtt Bélapátfalva és Mónosbél közötti útszakaszon intézetis gyerekek lestoppolták. Nem mentek iskolába, ő szólt a rendőröknek, akik intézkedtek.

**Kovács Sándorné:**

Kérdezi, hogy a Rózsa utcában az út megsüllyedése ki lesz-e javítva.

**Varga Sándorné** polgármester:

Tegnap volt kint a tervező, de ő nem talált süllyedést, ezért tovább fogunk lépni az ügyben. Képviselő asszonnyal a helyszínen fényképeket fognak csinálni.

**Kovács Sándorné:**

Elmondja, hogy kipucolták az árkot és kérné, hogy az ebből keletkező földet, füvet szállítsa el az önkormányzat.

**Szabó Dorottya:**

Szerinte hiányzik az ültetett fa a településről. Kérdezi, hogy nem-e lehetne fásításra pályáznia az önkormányzatnak.

**Madarász István**

Kérdezi, hogy esetleges nagyobb tűz keletkezésekor van-e valami terv a katasztrófa kezelésére. Szerinte felül kellene vizsgálni a csatornarendszert, felhőszakadás esetén baj lehet, ha nem megfelelő. Sajnálja, hogy ilyen sok szerencsétlen gyerek van. Nem jó az, hogy így viselkednek a faluban. Szerinte nincs élő kapcsolat a gyerekek és a falu lakossága között. Az intézmény vezetői soha nem jöttek el a közmeghallgatásra, pedig minden közmeghallgatáson felmerült a gyerekekkel a probléma. Olyan mintha a pusztába kiáltott szó lenne, a gyermekotthonnal való probléma. Szerinte maradjon a gyerekotthon, ha már itt van, de békével legyen.

**Nagy Istvánné:**

Kérdezi, hogy a házuk háta mögött a vízelvezetőt, hogyan lehetne megoldani.

**Dr. Országh-Matisz Lilla:**

Elmondja, amikor még ideköltöztek, akkor az intézetes gyerekek minden ünnepségen részt vettek. Sok minden megváltozott, más a fenntartó, más az intézményvezető. Szerinte lakossági összefogás kell, ha eredményt akarnak elérni.

**Varga Sándorné** polgármester:

Az ivartalanítással kapcsolatban elmondja, hogy lett volna rá lehetőség pályázat útján, de csak 2 fő jelentkezett, így nem került benyújtásra a pályázat.

A gyermekotthonnak jelenleg nincs vezetője, november 2-tól lesz. Régebben jobb volt a kapcsolat. Jelenleg az intézmény lakóotthon, a gyerekek 12 éves korig nevelő szülőknél vannak elhelyezve, utána kerülnek csak be az otthonba.

Ő is sajnálja a gyerekeket, de valamit tenni kell a saját gyermekeink miatt.

Elmondja, hogy tűzeset esetén a 112-es segélyhívót kell hívni, a tűzcsap ki van építve az utcákban. A csatornahálózat felújítása csak pályázatból lehetséges, az önkormányzatnak nincs rá fedezete.

Az intézet vezetőivel folyamatosan próbált kapcsolatot teremteni, kisebb-nagyobb sikerekkel sikerült csak, de ez nem eredményezett változást.

A vízelvezető árokkal kapcsolatban egyeztet főépítész úrral, mert a szomszéddal nem sikerült.

A fásítással kapcsolatban elmondja, hogy a Megyeri Kertészettől szokott vásárolni az önkormányzat, tavasszal fognak ültetni.

**Dr. Országh-Matisz Lilla:**

Sajnálja, hogy a rendőrség részéről senki nem tudott megjelenni.

**Szabó Dorottya:**

Elmondja, hogy a gyerekek a gyermekjogi képviselővel fenyegetőznek, pedig a felnőttnek is lehet igaza. Tavaly leeresztették a gumimat, amit Lajoska idén nyáron vallott be, ebből baj is lehetett volna. A gyereke alkoholt fogyasztanak, cigiznek

**Szőke József:**

Nem hagyják békén az embert, fenyegetik. Engem is körbe álltak, fenyegetőztek, követelőztek.

**Kovácsházi Anna:**

Nem mindegy, hogy a falu gyermekei milyen közegben nőnek fel.

**Varga Sándorné** polgármester:

Amint már mondta, személyesen fogja elvinni a jegyzőkönyvet az illetékeseknek. 2 hónapot ad határidőnek, hogy válasz és intézkedés történjen, arra amit kér most a lakosság. Januárban újból tart közmeghallatást, amikor is beszámol a fejleményekről.

**Nagy Istvánné:**

Elmondja, hogy mostanában egyre többször járnak vasazók, burgonya árusok a faluban.

**Varga Sándorné** polgármester:

Kéri a lakosságot, hogy senki ne álljon szóba idegennel. Adományokat a képviselő-testület ad, mert feladat és hatásköre.

Elmondja, hogy elkezdődött a népszámlálás, Dorkóné Adrienn fogja felkeresni a lakosságot ezzel kapcsolatban.

Mivel több kérdés, javaslat nem volt, megköszöni a megjelenteknek a részvételt és a közmeghallgatást bezárja.

k.m.f.

Varga Sándorné Dudásné dr. Géczi Erika

polgármester jegyző